અમદાવાદ: પીજીવીસીએલના એક નાયબ ઇજનેર લાંચ લેતા લાંચ રુશવત વિરોધી બ્યૂરોના છટકામાં આબાદ ઝડપાઇ જતાં આ અંગે ગુનો દાખલ કરી સઘન તપાસ શરૂ કરવામાં આવી છે. આ અંગેની વિગત એવી છે કે પીજીવીસીએલ લીંબડી ડિવિઝનમાં આવતા ચૂડા સબ ડિવિઝનના નાયબ ઇજનેર એચ. વી. સતાણીએ કોન્ટ્રાકટર રાજેશ નારણભાઇ ચૌહાણ પાસે કોન્ટ્રાકટ પૂરો થયા બાદ બિલ પાસ કરી આપવા માટે રૂ.૧૦,૦૦૦ની માગણી કરી હતી. આ અંગે કોન્ટ્રાકટરે એસીબીમાં ફરિયાદ કરતાં ચૂડા સબ ડિવિઝન ખાતે પોલીસે છટકું ગોઠવી કોન્ટ્રાકટર રાજેશ ચૌહાણ પાસેથી રૂ.૧૦,૦૦૦ની રકમની લાંચ સ્વીકારતા નાયબ ઇજનેર સતાણીને પોલીસે આબાદ ઝડપી લીધા હતા. લાંચ લેતા ઝડપાયેલા નાયબ ઇજનેરની ધરપકડ બાદ તેને રાત પણ લોકઅપમાં વીતાવવી પડી હતી.